title: Tarybos Sprendimas (ES) 2020/143 2020 m. sausio 28 d. dėl pozicijos, kurios Europos Sąjungos vardu turi būti laikomasi Muitinės konvencijos dėl tarptautinio krovinių gabenimo su TIR knygelėmis administraciniame komitete, dėl Konvencijos pakeitimo

text:
4.2.2020

                  LT

                  Europos Sąjungos oficialusis leidinys

                  L 32/8

         TARYBOS SPRENDIMAS (ES) 2020/143
         2020 m. sausio 28 d.
         dėl pozicijos, kurios Europos Sąjungos vardu turi būti laikomasi Muitinės konvencijos dėl tarptautinio krovinių gabenimo su TIR knygelėmis administraciniame komitete, dėl Konvencijos pakeitimo
         EUROPOS SĄJUNGOS TARYBA,
         atsižvelgdama į Sutartį dėl Europos Sąjungos veikimo, ypač į jos 207 straipsnio 4 dalies pirmą pastraipą kartu su 218 straipsnio 9 dalimi,
         atsižvelgdama į Europos Komisijos pasiūlymą,
         kadangi:

                     (1)

                     Tarybos reglamentu (EEB) Nr. 2112/78 (1) Sąjunga sudarė 1975 m. lapkričio 14 d. Muitinės konvenciją dėl tarptautinio krovinių gabenimo su TIR knygelėmis (toliau – TIR konvencija) ir ji Sąjungoje įsigaliojo 1983 m. birželio 20 d. (2);

                     (2)

                     pagal TIR konvencijos 59 straipsnį Administracinis komitetas gali priimti tos konvencijos pakeitimus dviejų trečdalių dalyvaujančių ir balsuojančių Susitariančiųjų šalių balsų dauguma;

                     (3)

                     2020 m. vasario mėn. vyksiančioje sesijoje Administracinis komitetas turi priimti naują 11 priedą ir susijusius TIR konvencijos pakeitimus;

                     (4)

                     tikslinga nustatyti poziciją, kurios Sąjungos vardu turi būti laikomasi Administraciniame komitete, nes TIR konvencijos pakeitimai turės teisinį poveikį Sąjungoje;

                     (5)

                     Sąjunga pritaria naujam TIR konvencijos 11 priedui ir būtiniems TIR konvencijos pagrindinio teksto pakeitimams, nes jie atitinka Europos Parlamento ir Tarybos reglamente (ES) Nr. 952/2013 (3) nustatytą politiką, pagal kurią iš esmės visi muitinių tarpusavio ryšiai turi būti palaikomi elektroninėmis priemonėmis;

                     (6)

                     naujame TIR konvencijos 1 straipsnio s punkte apibrėžiama eTIR procedūra, taikytina elektroniniams muitinių duomenų mainams;

                     (7)

                     nauju TIR konvencijos 58c straipsniu įsteigiamas Techninio įgyvendinimo komitetas, priimsiantis eTIR tarptautinės sistemos technines specifikacijas, nedarant poveikio esamai TIR konvencijos materialinei ir institucinei sistemai;

                     (8)

                     naujame 60a straipsnyje nustatoma speciali naujo TIR konvencijos 11 priedo ir to priedo būsimų pakeitimų įsigaliojimo procedūra;

                     (9)

                     TIR konvencijos 43, 59 ir 61 straipsniai iš dalies keičiami siekiant atlikti pritaikymus, būtinus tam, kad būtų galima įtraukti naują 11 priedą;

                     (10)

                     nauju TIR konvencijos 11 priedu Susitariančiosioms šalims, kurioms tas priedas bus privalomas, suteikiama galimybė naudotis eTIR operacijomis. Juo Sąjungai ir jos valstybėms narėms suteikiama galimybė pasirinkti, kada prijungti savo sistemas prie eTIR tarptautinės sistemos;

                     (11)

                     todėl Sąjungos pozicija Administraciniame komitete turėtų būti grindžiama prie šio sprendimo pridedamu pakeitimų projektu,

               PRIĖMĖ ŠĮ SPRENDIMĄ:

            1 straipsnis
            Pozicija, kurios Sąjungos vardu turi būti laikomasi Administracinio komiteto septyniasdešimt antrojoje arba vėlesnėse sesijose, grindžiama prie šio sprendimo pridedamu pakeitimų projektu.

            2 straipsnis
            1 straipsnyje nurodytą poziciją kartu pareiškia Sąjungos valstybės narės, kurios yra Administracinio komiteto narės.

            3 straipsnis
            Sąjungos atstovai Administraciniame komitete gali susitarti dėl neesminių 1 straipsnyje nurodytų pakeitimų projekto techninių pakeitimų.

            4 straipsnis
            Šis sprendimas įsigalioja jo priėmimo dieną.

            Priimta Briuselyje 2020 m. sausio 28 d.

                  Tarybos vardu

                  Pirmininkė

               A. METELKO-ZGOMBIĆ

            (1)  1978 m. liepos 25 d. Tarybos reglamentas (EEB) Nr. 2112/78 dėl 1975 m. lapkričio 14 d. Ženevoje sudarytos Muitinės konvencijos dėl tarptautinio krovinių gabenimo su TIR knygelėmis (TIR konvencija) sudarymo (OL L 252, 1978 9 14, p. 1).

            (2)  OL L 31, 1983 2 2, p. 13.

            (3)  2013 m. spalio 9 d. Europos Parlamento ir Tarybos reglamentas (ES) Nr. 952/2013, kuriuo nustatomas Sąjungos muitinės kodeksas (OL L 269, 2013 10 10, p. 1).

            Muitinės konvencijos dėl tarptautinio krovinių gabenimo su TIR knygelėmis (1975 m. TIR konvencijos) pakeitimų projektas
            A.   TIR konvencijos pakeitimai

            1.   1 straipsnis, naujas s punktas

                        s)

                        eTIR procedūra – TIR procedūra, kurią vykdant duomenimis keičiamasi elektroninėmis priemonėmis, funkciškai lygiavertė TIR knygelei. Kai taikomos TIR konvencijos nuostatos, tiksli eTIR procedūra nustatyta 11 priede.

                  1a.   3 straipsnio b punktas

                        b)

                        turi būti gabenama garantuojant asociacijoms, leidimą gavusioms laikantis 6 straipsnio nuostatų. Gabenama turi būti naudojant TIR knygelę, atitinkančią šios Konvencijos 1 priede pateiktą pavyzdį, arba pagal eTIR procedūrą.

                  2.   43 straipsnis
            6 priede, 7 priedo III dalyje ir 11 priedo II dalyje pateiktose aiškinamosiose pastabose paaiškinamos tam tikros šios Konvencijos ir jos priedų nuostatos. Jose taip pat aprašoma tam tikra rekomenduojama praktika.
            3.   Naujas 58c straipsnis
            Įsteigiamas naujas Techninio įgyvendinimo komitetas. Jo sudėtis, funkcijos ir darbo tvarkos taisyklės yra išdėstytos 11 priede.
            4.   59 straipsnis

                        1.

                        Ši Konvencija ir jos priedai gali būti iš dalies keičiami Susitariančiosios šalies siūlymu šiame straipsnyje nurodyta tvarka.

                        2.

                        Kiekvieną pasiūlytą šios Konvencijos pakeitimą, išskyrus 60a straipsnyje numatytus atvejus, pagal darbo tvarkos taisykles, pateiktas 8 priede, svarsto iš visų Susitariančiųjų šalių sudarytas Administracinis komitetas. Kiekvieną Administracinio komiteto posėdyje svarstytą ar parengtą pakeitimą, priimtą dviejų trečdalių dalyvavusių ir balsavusių narių balsų dauguma, Jungtinių Tautų Generalinis Sekretorius perduoda Susitariančiosioms šalims patvirtinti.

                        3.

                        Kiekvienas pasiūlytas pakeitimas, išskyrus 60 ir 60a straipsniuose numatytus atvejus, perduotas laikantis ankstesnės straipsnio dalies, visoms Susitariančiosioms šalims įsigalioja praėjus trims mėnesiams po to, kai pasibaigia dvylikos mėnesių laikotarpis nuo pakeitimo perdavimo dienos, jei per tą laiką Jungtinių Tautų Generalinis Sekretorius dėl pasiūlyto pakeitimo negauna nė vienos valstybės Susitariančiosios šalies prieštaravimų.

                        4.

                        Jeigu dėl siūlomo pakeitimo pateikiamas prieštaravimas pagal šio straipsnio 3 dalies nuostatas, pakeitimas laikomas nepriimtu ir neturi jokios galios.

                  5.   Naujas 60a straipsnis
            Speciali 11 priedo ir jo pakeitimų įsigaliojimo procedūra

                        1.

                        Atsižvelgiant į 59 straipsnio 1 ir 2 dalis 11 priedas visoms Susitariančiosioms šalims įsigalioja praėjus trims mėnesiams po to, kai pasibaigia dvylikos mėnesių laikotarpis nuo Jungtinių Tautų Generalinio Sekretoriaus pranešimo Susitariančiosioms šalims dienos, išskyrus tas Susitariančiąsias šalis, kurios per pirmiau minėtą trijų mėnesių laikotarpį raštu pranešė Jungtinių Tautų Generaliniam Sekretoriui, kad atsisako patvirtinti 11 priedą. Susitariančiosioms šalims, kurios atšaukia savo pranešimus apie atsisakymą patvirtinti 11 priedą, 11 priedas įsigalioja praėjus šešiems mėnesiams nuo dienos, kurią depozitaras gavo pranešimą apie atšaukimą.

                        2.

                        Kiekvieną pasiūlytą 11 priedo pakeitimą svarsto Administracinis komitetas. Tokie pakeitimai priimami dalyvaujančių ir balsuojančių Susitariančiųjų šalių, kurioms yra privalomas 11 priedas, balsų dauguma.

                        3.

                        Apie 11 priedo pakeitimus, svarstomus ir priimamus pagal šio straipsnio 2 dalį, Jungtinių Tautų Generalinis Sekretorius praneša visoms Susitariančiosioms šalims informavimo tikslu, arba Susitariančiosioms šalims, kurioms yra privalomas 11 priedas, patvirtinimo tikslu.

                        4.

                        Tokių pakeitimų įsigaliojimo data nustatoma jų priėmimo metu dalyvaujančių ir balsuojančių Susitariančiųjų šalių, kurioms yra privalomas 11 priedas, balsų dauguma.

                        5.

                        Pakeitimai įsigalioja pagal šio straipsnio 4 dalį, išskyrus tuo atveju, jei iki ankstesnės dienos, nustatytos priėmimo metu, penktadalis valstybių arba penkios valstybės Susitariančiosios šalys, kurioms yra privalomas 11 priedas (atsižvelgiant į tai, kuris skaičius yra mažesnis), praneša Jungtinių Tautų Generaliniam Sekretoriui, kad prieštarauja dėl pakeitimų.

                        6.

                        Įsigaliojęs šio straipsnio 2–5 dalyse nustatyta tvarka priimtas pakeitimas pakeičia visas ankstesnes nuostatas, su kuriomis jis yra susijęs, ir tampa privalomas visoms Susitariančiosioms šalims, kurioms yra privalomas 11 priedas.

                  6.   61 straipsnis
            Jungtinių Tautų Generalinis Sekretorius informuoja visas Susitariančiąsias šalis ir visas šios Konvencijos 52 straipsnio 1 dalyje išvardytas valstybes apie visus pagal 59, 60 ir 60a straipsnius pateiktus prašymus, pranešimus bei prieštaravimus ir kiekvieno pakeitimo įsigaliojimo datą.
            7.   9 priedo I dalies 3 dalies naujas xi punktas

                        xi)

                        jeigu vykdoma 11 priedo 10 straipsnio 2 dalyje aprašyta grįžtamoji procedūra, kompetentingoms institucijoms paprašius, patvirtinti Susitariančiosioms šalims, kurioms yra privalomas 11 priedas, kad garantija galioja, TIR gabenimas vykdomas pagal eTIR procedūrą, ir pateikti joms kitą su TIR gabenimu susijusią svarbią informaciją.

                  B.   11 priedas. eTIR procedūra

            1.   I dalis

               1 straipsnis
               Taikymo sritis

                  1.   Šio priedo nuostatomis reglamentuojamas Konvencijos 1 straipsnio s punkte apibrėžtos eTIR procedūros įgyvendinimas ir jos yra taikomos Susitariančiųjų šalių, kurioms yra privalomas šis priedas, tarpusavio santykiams, kaip nustatyta 60a straipsnio 1 dalyje.

                  2.   eTIR procedūra negali būti taikoma gabenant krovinius Susitariančiosios šalies, kuriai nėra privalomas 11 priedas ir kuri yra muitų arba ekonominės sąjungos, turinčios bendrą muitų teritoriją, valstybė narė, teritorijos dalyje.

               2 straipsnis
               Apibrėžtys
               Šiame priede:

                           a)

                           eTIR tarptautinė sistema – informacinių ir ryšių technologijų (IRT) sistema, skirta eTIR procedūra besinaudojantiems subjektams keistis elektronine informacija;

                           b)

                           eTIR specifikacijos – eTIR procedūros koncepcinės, funkcinės ir techninės specifikacijos, priimamos ir iš dalies keičiamos pagal šio priedo 5 straipsnio nuostatas;

                           c)

                           išankstiniai TIR duomenys – duomenys, kuriuos turėtojas, ketindamas įforminti prekėms eTIR procedūrą, laikydamasis eTIR specifikacijų pateikė išvykimo šalies kompetentingoms institucijoms;

                           d)

                           išankstiniai pakeitimo duomenys – duomenys, kuriuos turėtojas, ketindamas pakeisti deklaracijos duomenis, laikydamasis eTIR specifikacijų pateikė šalies, kurioje prašo tuos duomenis pakeisti, kompetentingoms institucijoms;

                           e)

                           deklaracijos duomenys – išankstiniai TIR duomenys ir išankstiniai pakeitimo duomenys, kuriuos priėmė kompetentinga institucija;

                           f)

                           deklaracija – aktas, kuriuo turėtojas arba jo atstovas, laikydamasis eTIR specifikacijų, išreiškia savo ketinimą įforminti prekėms eTIR procedūrą. Deklaracija nuo to momento, kai kompetentingos institucijos priima ją remdamosi išankstiniais TIR duomenimis arba išankstiniais pakeitimo duomenimis ir jos duomenys perkeliami į eTIR tarptautinę sistemą, yra laikoma teisiškai lygiaverte pateiktai TIR knygelei;

                           g)

                           lydimasis dokumentas – priėmus deklaraciją muitinės sistemos pagal eTIR techninių specifikacijų nurodymus sugeneruoto elektroninio dokumento spausdinta versija. Lydimasis dokumentas gali būti naudojamas incidentams kelionės metu registruoti (juo pakeičiamas Konvencijos 25 straipsnyje nurodytas protokolas) ir vykdant grįžtamąją procedūrą;

                           h)

                           autentiškumo patvirtinimas – elektroninis fizinio ar juridinio asmens tapatybės arba elektroninių duomenų kilmės ir vientisumo patvirtinimo procesas.

                     2 straipsnio h punkto aiškinamoji pastaba

                           11.2 h)-1

                           Kol suderintas požiūris nenustatytas ir neapibūdintas eTIR specifikacijose, Susitariančiosios šalys, kurioms yra privalomas 11 priedas, gali patvirtinti turėtojo autentiškumą jų nacionalinėje teisėje nustatytu būdu, įskaitant naudotojo vardą / slaptažodį arba elektroninius parašus, bet jais neapsiribojant.

                           11.2. h)-2

                           Duomenų, kuriais eTIR tarptautinėje sistemoje keičiasi kompetentingos institucijos, vientisumas ir informacinių ir ryšių technologijų (IRT) sistemų autentiškumas bus patvirtinti naudojantis saugiais ryšiais, nurodytais eTIR techninėse specifikacijose.

               3 straipsnis
               eTIR procedūros įgyvendinimas

                  1.   Susitariančiosios šalys, kurioms yra privalomas 11 priedas, prijungia savo muitinių sistemas prie eTIR tarptautinės sistemos laikydamosi eTIR specifikacijų.

                  2.   Kiekviena Susitariančioji šalis gali laisvai nustatyti datą, iki kurios jos muitinės sistemos bus prijungtos prie eTIR tarptautinės sistemos. Prijungimo data turi būti pranešta visoms kitoms Susitariančiosioms šalims, kurioms yra privalomas 11 priedas, likus ne mažiau kaip šešiems mėnesiams iki faktinės prijungimo datos.
                  3 straipsnio 2 dalies aiškinamoji pastaba

                              11.3.2

                              Susitariančiosioms šalims, kurioms yra privalomas 11 priedas, rekomenduojama atnaujinti nacionalinę muitinės sistemą ir ją prijungti prie eTIR tarptautinės sistemos nedelsiant, kai tik 11 priedas joms įsigalios. Muitų arba ekonominės sąjungos gali nuspręsti dėl vėlesnės datos, kad būtų daugiau laiko visų jų valstybių narių nacionalines muitinės sistemas prijungti prie eTIR tarptautinės sistemos.

               4 straipsnis
               Techninio įgyvendinimo komiteto sudėtis, funkcijos ir darbo tvarkos taisyklės

                  1.   Susitariančiosios šalys, kurioms yra privalomas 11 priedas, yra Techninio įgyvendinimo komiteto narės. Jo sesijos šaukiamos reguliariai arba paprašius Administraciniam komitetui, kiek tai būtina eTIR specifikacijoms tvarkyti. Administracinis komitetas reguliariai informuojamas apie Techninio įgyvendinimo komiteto veiklą ir svarstymus.

                  2.   Susitariančiosios šalys, kurios nepatvirtino 11 priedo kaip nustatyta 60a straipsnio 1 dalyje, ir tarptautinių organizacijų atstovai gali dalyvauti Techninio įgyvendinimo komiteto posėdžiuose stebėtojų teisėmis.

                  3.   Techninio įgyvendinimo komitetas prižiūri eTIR procedūros įgyvendinimo techninius ir funkcinius aspektus, taip pat koordinuoja ir skatina keitimąsi informacija jo kompetencijai priklausančiais klausimais.

                  4.   Per pirmąją sesiją Techninio įgyvendinimo komitetas priima savo darbo tvarkos taisykles ir pateikia jas Administraciniam komitetui, kad Susitariančiosios šalys, kurioms yra privalomas 11 priedas, jas patvirtintų.

               5 straipsnis
               eTIR specifikacijų priėmimo ir dalinio keitimo procedūros
               Techninio įgyvendinimo komitetas:

                           a)

                           priima eTIR procedūros technines specifikacijas ir jų pakeitimus, kad būtų užtikrintas jų derėjimas su eTIR procedūros funkcinėmis specifikacijomis. Priėmimo metu jis nusprendžia dėl tinkamo pereinamojo jų įgyvendinimo laikotarpio;

                           b)

                           rengia eTIR procedūros funkcines specifikacijas ir jų pakeitimus, kad būtų užtikrintas jų derėjimas su eTIR procedūros koncepcinėmis specifikacijomis. Jos perduodamos Administraciniam komitetui, kad būtų priimtos dalyvaujančių ir balsuojančių Susitariančiųjų šalių, kurioms yra privalomas 11 priedas, balsų dauguma ir įgyvendintos, o prireikus pagal jas iki priėmimo metu nustatytos dienos parengiamos techninės specifikacijos;

                           c)

                           Administraciniam komitetui paprašius, svarsto eTIR procedūros koncepcinių specifikacijų pakeitimus. eTIR procedūros koncepcinės specifikacijos ir jų pakeitimai priimami dalyvaujančių ir balsuojančių Susitariančiųjų šalių, kurioms yra privalomas 11 priedas, balsų dauguma ir įgyvendinami, o prireikus iki priėmimo metu nustatytos dienos pagal jas parengiamos funkcinės specifikacijos.

               6 straipsnis
               Išankstinių TIR duomenų ir išankstinių pakeitimo duomenų teikimas

                  1.   Išankstinius TIR duomenis ir išankstinius pakeitimo duomenis turėtojas arba jo atstovas teikia išvykimo šalies ir šalies, kurioje prašoma keisti deklaracijos duomenis, kompetentingoms institucijoms. Kai deklaracija arba pakeitimas yra priimami pagal nacionalinę teisę, kompetentingos institucijos perkelia deklaracijos duomenis arba jų pakeitimo duomenis į eTIR tarptautinę sistemą.

                  2.   1 dalyje nurodyti išankstiniai TIR duomenys ir išankstiniai pakeitimo duomenys kompetentingoms institucijoms gali būti teikiami tiesiogiai arba per eTIR tarptautinę sistemą.

                  3.   Susitariančiosios šalys, kurioms yra privalomas 11 priedas, priima per eTIR tarptautinę sistemą pateiktus išankstinius TIR duomenis ir išankstinius pakeitimo duomenis.
                  6 straipsnio 3 dalies aiškinamoji pastaba

                              11.6.3

                              Susitariančiosioms šalims, kurioms yra privalomas 11 priedas, rekomenduojama kiek įmanoma pripažinti pateiktus išankstinius TIR duomenis ir išankstinius pakeitimo duomenis naudojant funkcinėse ir techninėse specifikacijose nurodytus metodus.

                  4.   Kompetentingos institucijos skelbia visų elektroninių priemonių, kuriomis gali būti teikiami išankstiniai TIR duomenys ir išankstiniai pakeitimo duomenys, sąrašą.

               7 straipsnis
               Turėtojo autentiškumo patvirtinimas

                  1.   Priimdamos deklaraciją išvykimo šalyje arba deklaracijos duomenų pakeitimą bet kurioje maršruto šalyje, kompetentingos institucijos patvirtina išankstinių TIR duomenų arba išankstinių pakeitimo duomenų bei turėtojo autentiškumą pagal nacionalinę teisę.

                  2.   Susitariančiosios šalys, kurioms yra privalomas 11 priedas, pripažįsta per eTIR tarptautinę sistemą patvirtintą turėtojo autentiškumą.
                  7 straipsnio 2 dalies aiškinamoji pastaba

                              11.7.2

                              eTIR specifikacijose aprašytais būdais eTIR tarptautinė sistema užtikrina išankstinių TIR duomenų arba išankstinių pakeitimo duomenų vientisumą ir tai, kad šie duomenys būtų atsiųsti turėtojo.

                  3.   Kompetentingos institucijos paskelbia autentiškumo patvirtinimo mechanizmų, kurie nenurodyti šio straipsnio 2 dalyje, tačiau gali būti naudojami autentiškumui patvirtinti, sąrašą.

                  4.   Susitariančiosios šalys, kurioms yra privalomas 11 priedas, priima deklaracijų duomenis, gautus iš išvykimo šalies ir šalies, kurioje prašoma keisti deklaracijos duomenis, kompetentingų institucijų, per eTIR tarptautinę sistemą kaip teisiškai lygiavertę patvirtintą TIR knygelę.
                  7 straipsnio 4 dalies aiškinamoji pastaba

                              11.7.4

                              eTIR specifikacijose aprašytais būdais eTIR tarptautinė sistema užtikrina deklaracijos duomenų vientisumą ir tai, kad duomenys būtų atsiųsti su gabenimu susijusių šalių kompetentingų institucijų.

               8 straipsnis
               Patvirtinto turėtojo autentiškumo tarpusavio pripažinimas
               Susitariančiųjų šalių, kurioms yra privalomas 11 priedas, kompetentingų institucijų, priėmusių deklaraciją arba deklaracijos duomenų pakeitimus, patvirtintą turėtojo autentiškumą per visą TIR gabenimo operaciją pripažįsta visų kitų Susitariančiųjų šalių, kurioms yra privalomas 11 priedas, kompetentingos institucijos.
               8 straipsnio aiškinamoji pastaba

                           11.8

                           eTIR specifikacijose aprašytais būdais eTIR tarptautinė sistema užtikrina iš kompetentingų institucijų gautų ir joms perduotų deklaracijos duomenų vientisumą, be kita ko, nuorodą į turėtoją, kurio autentiškumą patvirtino deklaraciją priėmusios kompetentingos institucijos.

               9 straipsnis
               Papildomų duomenų reikalavimai

                  1.   Be funkcinėse ir techninėse specifikacijose nurodytų duomenų, kompetentingos institucijos gali paprašyti papildomų nacionaliniuose teisės aktuose numatytų duomenų.

                  2.   Kompetentingos institucijos turėtų kiek įmanoma apsiriboti tais duomenų reikalavimais, kurie yra įtraukti į funkcines ir technines specifikacijas, ir stengtis palengvinti papildomų duomenų teikimą, kad nebūtų trukdoma vykdyti TIR gabenimo pagal šį priedą.

               10 straipsnis
               Grįžtamoji procedūra

                  1.   Jeigu dėl techninių priežasčių eTIR procedūra negali būti pradėta vykdyti išvykimo muitinės įstaigoje, TIR knygelės turėtojas gali naudotis TIR procedūra.

                  2.   Jei eTIR procedūra yra pradėta vykdyti, bet jos negalima tęsti dėl techninių kliūčių, kompetentingos institucijos priima lydimąjį dokumentą ir jį tvarko pagal procedūrą, aprašytą eTIR specifikacijose, atsižvelgdamos į papildomą informaciją, turimą alternatyviose elektroninėse sistemose, kaip aprašyta funkcinėse ir techninėse specifikacijose.

                  3.   Susitariančiųjų šalių kompetentingos institucijos taip pat turi teisę prašyti nacionalinių garantuojančiųjų asociacijų patvirtinti, kad garantija galioja, kad TIR gabenimas vykdomas pagal eTIR procedūrą ir suteikti kitos su TIR gabenimu susijusios informacijos.

                  4.   3 dalyje nurodyta procedūra nustatoma kompetentingų institucijų ir nacionalinių garantuojančiųjų asociacijų susitarime, nurodytame 9 priedo I dalies 1 dalies d punkte.

               11 straipsnis
               eTIR tarptautinės sistemos priegloba

                  1.   eTIR tarptautinei sistemai prieglobą teikia ir ją administruoja Jungtinių Tautų Europos ekonomikos komisija (UNECE).

                  2.   UNECE padeda šalims prijungti muitinės sistemas prie eTIR tarptautinės sistemos, be kita ko, atlikti atitikties testus, kad tinkamas jų veikimas būtų užtikrintas dar prieš eksploatacinį prijungimą.

                  3.   Kad UNECE galėtų vykdyti šio straipsnio 1 ir 2 dalyse nustatytus įpareigojimus, jai skiriami reikalingi ištekliai. Jeigu eTIR tarptautinė sistema nefinansuojama iš Jungtinių Tautų įprasto biudžeto išteklių, reikalingiems ištekliams taikomos Jungtinių Tautų papildomų biudžeto lėšų ir projektų finansinės taisyklės ir reglamentai. Sprendimus dėl eTIR tarptautinės sistemos eksploatavimo finansavimo mechanizmo UNECE priima ir mechanizmą tvirtina Administracinis komitetas.
                  11 straipsnio 3 dalies aiškinamoji pastaba

                              11.11.3

                              Jei būtina, Susitariančiosios šalys gali nuspręsti finansuoti eTIR tarptautinės sistemos eksploatavimo išlaidas atsižvelgdamos į kiekvieno TIR gabenimo sumą. Tokiais atvejais Susitariančiosios šalys nusprendžia, kiek reikia laiko alternatyviems finansavimo mechanizmams pradėti taikyti ir kokios yra taikymo sąlygos. Reikalingą biudžetą parengia UNECE, peržiūri Techninio įgyvendinimo komitetas ir tvirtina Administracinis komitetas.

               12 straipsnis
               eTIR tarptautinės sistemos administravimas

                  1.   UNECE nustato atitinkamą eTIR tarptautinės sistemos duomenų saugojimo ir archyvavimo ne trumpesniu nei 10 metų laikotarpiu tvarką.

                  2.   Visus eTIR tarptautinėje sistemoje saugomus duomenis gali naudoti UNECE šios Konvencijos kompetentingų organų vardu suvestiniams statistiniams duomenims gauti.

                  3.   Susitariančiųjų šalių, kurių teritorijose TIR gabenimas vykdomas pagal eTIR procedūrą, kuri tampa administracinio arba teisinio proceso objektu dėl tiesiogiai atsakingo (-ų) asmens (-ų) arba nacionalinės garantuojančiosios asociacijos mokėjimo prievolės, kompetentingos institucijos gali prašyti UNECE ir gauti eTIR tarptautinėje sistemoje saugomą su ginčo ieškiniu susijusią informaciją patikrinimo tikslu. Ši informacija gali būti pateikta kaip įrodymas vykstant nacionaliniam administraciniam arba teisiniam procesui.

                  4.   Kitais atvejais, nei nurodyta šiame straipsnyje, platinti ar atskleisti eTIR tarptautinėje sistemoje saugomą informaciją neįgaliotiems asmenims arba subjektams draudžiama.

               13 straipsnis
               Muitinės įstaigų, galinčių tvarkyti eTIR, skelbimas
               Kompetentingos institucijos užtikrina, kad išvykimo muitinės įstaigų, tarpinių muitinės įstaigų ir paskirties muitinės įstaigų, patvirtintų TIR operacijoms atlikti pagal eTIR procedūrą, sąrašas visuomet būtų tikslus ir atnaujinamas patvirtintų muitinės įstaigų elektroninėje duomenų bazėje, kurią sudarė ir tvarko TIR vykdomoji taryba.

               14 straipsnis
               Duomenų teikimo pagal TIR konvencijos 10 priedą teisiniai reikalavimai
               Laikoma, kad įgyvendinant eTIR procedūrą yra laikomasi duomenų teikimo teisinių reikalavimų, kaip nustatyta šios Konvencijos 10 priedo 1, 3 ir 4 dalyse.


title: Tarybos Sprendimas (ES) 2020/144 2020 m. vasario 3 d. kuriuo skiriami Regionų komiteto nariai ir pakaitiniai nariai laikotarpiui nuo 2020 m. sausio 26 d. iki 2025 m. sausio 25 d.

text:
4.2.2020

                  LT

                  Europos Sąjungos oficialusis leidinys

                  L 32/16

         TARYBOS SPRENDIMAS (ES) 2020/144
         2020 m. vasario 3 d.
         kuriuo skiriami Regionų komiteto nariai ir pakaitiniai nariai laikotarpiui nuo 2020 m. sausio 26 d. iki 2025 m. sausio 25 d.
         EUROPOS SĄJUNGOS TARYBA,
         atsižvelgdama į Sutartį dėl Europos Sąjungos veikimo, ypač į jos 300 straipsnio 3 dalį ir 305 straipsnį,
         atsižvelgdama į 2019 m. gegužės 21 d. Tarybos sprendimą (ES) 2019/852, kuriuo nustatoma Regionų komiteto sudėtis (1),
         atsižvelgdama į Ispanijos ir Suomijos Vyriausybių pateiktus pasiūlymus,
         kadangi:

                     (1)

                     Sutarties 300 straipsnio 3 dalyje nustatyta, kad Regionų komitetas susideda iš regionų ir vietos valdžios struktūrų atstovų, kurie turi regiono arba vietos valdžios rinkėjų mandatą arba yra politiškai atskaitingi išrinktai asamblėjai;

                     (2)

                     Sutarties 305 straipsnyje numatyta, kad Regionų komiteto nariai ir tiek pat pakaitinių narių Tarybos skiriami penkerių metų kadencijai pagal kiekvienos valstybės narės pateiktus pasiūlymus;

                     (3)

                     kadangi 2020 m. sausio 25 d. baigėsi Regionų komiteto narių ir pakaitinių narių kadencija, turėtų būti paskirti nauji nariai ir pakaitiniai nariai;

                     (4)

                     2019 m. gruodžio 10 d. Taryba priėmė Sprendimą (ES) 2019/2157 (2). Tuo sprendimu laikotarpiui nuo 2020 m. sausio 26 d. iki 2025 m. sausio 25 d. paskirti Čekijos, Danijos, Estijos, Kipro, Latvijos, Liuksemburgo, Nyderlandų, Austrijos, Rumunijos, Slovėnijos, Slovakijos ir Švedijos Vyriausybių pasiūlyti nariai ir pakaitiniai nariai; Sprendimu (ES) 2019/2157 tam pačiam laikotarpiui taip pat paskirti Belgijos Vyriausybės pasiūlyti trys nariai, Vokietijos Vyriausybės pasiūlytas 21 narys ir 20 pakaitinių narių, Airijos Vyriausybės pasiūlyti 8 nariai ir 8 pakaitiniai nariai, Ispanijos Vyriausybės pasiūlyti 16 narių ir 16 pakaitinių narių, Italijos Vyriausybės pasiūlyti 10 narių ir 14 pakaitinių narių, Maltos Vyriausybės pasiūlyti 4 nariai ir 4 pakaitiniai nariai ir Suomijos Vyriausybės pasiūlyti 8 nariai ir 8 pakaitiniai nariai. Nariai ir pakaitiniai nariai, dėl kurių atitinkamos valstybės narės savo pasiūlymų Tarybai anksčiau nei 2019 m. lapkričio 15 d. nepateikė, į Sprendimą (ES) 2019/2157 negalėjo būti įtraukti;

                     (5)

                     2020 m. sausio 20 d. Taryba priėmė Sprendimą (ES) 2020/102 (3). Tuo sprendimu laikotarpiui nuo 2020 m. sausio 26 d. iki 2025 m. sausio 25 d. paskirti Graikijos, Prancūzijos, Kroatijos, Lietuvos, Vengrijos ir Portugalijos Vyriausybių pasiūlyti nariai ir pakaitiniai nariai, taip pat Belgijos Vyriausybės pasiūlyti keturi nariai ir keturi pakaitiniai nariai, Bulgarijos Vyriausybės pasiūlytas vienas narys, Airijos Vyriausybės pasiūlytas vienas narys ir vienas pakaitinis narys, Ispanijos Vyriausybės pasiūlytas vienas narys ir vienas pakaitinis narys, Italijos Vyriausybės pasiūlyti 14 narių ir 10 pakaitinių narių ir Lenkijos Vyriausybės pasiūlytas 21 narys ir 20 pakaitinių narių. Nariai ir pakaitiniai nariai, dėl kurių Taryba anksčiau nei 2019 m. gruodžio 20 d. negavo atitinkamos valstybės narės pasiūlymų, į Sprendimą (ES) 2020/102 negalėjo būti įtraukti;

                     (6)

                     Ispanija ir Suomija pasiūlė savo kandidatus į joms likusias narių ir pakaitinių narių pareigybes. Tie nariai ir pakaitiniai nariai turėtų būti skiriami tam pačiam laikotarpiui nuo 2020 m. sausio 26 d. iki 2025 m. sausio 25 d. Todėl šis sprendimas turėtų būti taikomas atgaline data nuo 2020 m. sausio 26 d.,

                     (7)

                     kiti nariai ir pakaitiniai nariai, kurių pasiūlymai Tarybai dar nebuvo pateikti, bus paskirti vėlesniame etape,

               PRIĖMĖ ŠĮ SPRENDIMĄ:

            1 straipsnis
            Laikotarpiui nuo 2020 m. sausio 26 d. iki 2025 m. sausio 25 d. Regionų komiteto:

                        —

                        nariais skiriami I priede pagal valstybes nares išvardyti asmenys;

                        —

                        pakaitiniais nariais skiriami II priede pagal valstybes nares išvardyti asmenys.

            2 straipsnis
            Šis sprendimas įsigalioja jo priėmimo dieną.
            Jis taikomas nuo 2020 m. sausio 26 d.

            Priimta Briuselyje 2020 m. vasario 3 d.

                  Tarybos vardu

                  Pirmininkė

               A. METELKO-ZGOMBIĆ

            (1)  OL L 139, 2019 5 27, p. 13.

            (2)  2019 m. gruodžio 10 d. Tarybos sprendimas (ES) 2019/2157, kuriuo skiriami Regionų komiteto nariai ir pakaitiniai nariai laikotarpiui nuo 2020 m. sausio 26 d. iki 2025 m. sausio 25 d. (OL L 327, 2019 12 17, p. 78).

            (3)  2020 m. sausio 20 d. Tarybos sprendimas (ES) 2020/102, kuriuo skiriami Regionų komiteto nariai ir pakaitiniai nariai laikotarpiui nuo 2020 m. sausio 26 d. iki 2025 m. sausio 25 d. (OL L 20, 2020 1 24, p. 2).

            I PRIEDAS

               ПРИЛОЖЕНИЕ I - ANEXO I - PŘÍLOHA I - BILAG I - ANHANG I - I LISA - ΠΑΡΑΡΤΗΜΑ Ι - ANNEX I - ANNEXE I - PRILOG I - ALLEGATO I - I PIELIKUMS - I PRIEDAS - I. MELLÉKLET - ANNESS I - BIJLAGE I - ZAŁĄCZNIK I - ANEXO I - ANEXA I - PRÍLOHA I - PRILOGA I - LIITE I - BILAGA I

            Членове/Miembros/Členové/Medlemmer/Mitglieder/Liikmed/Μέλη/ Members/Membres/Članovi/Membri/Locekļi/Nariai/Tagok/Membri/Leden/ Członkowie/Membros/Membri/Členovia/Člani/Jäsenet/Ledamöter
            ESPAÑA
            Mr Jorge Antonio AZCÓN NAVARRO
            Member of a Local Executive: Ayuntamiento de Zaragoza

            Mr Abel Ramón CABALLERO ÁLVAREZ
            Member of a Local Executive: Ayuntamiento de Vigo (Pontevedra)

            Mr Juan ESPADAS CEJAS
            Member of a Local Executive: Ayuntamiento
               de Sevilla

            Mr José María GARCÍA URBANO
            Member of a Local Executive: Ayuntamiento
               de Estepona (Málaga)

            SUOMI
            Mr Bert HÄGGBLOM
            Member of a Regional Assembly: the Parliament of Åland

            II PRIEDAS

               ПРИЛОЖЕНИЕ II - ANEXO II - PŘÍLOHA II - BILAG II - ANHANG II - II LISA - ΠΑΡΑΡΤΗΜΑ ΙΙ - ANNEX II - ANNEXE II - PRILOG II - ALLEGATO II - II PIELIKUMS - II PRIEDAS - II. MELLÉKLET - ANNESS II - BIJLAGE II - ZAŁĄCZNIK II - ANEXO II - ANEXA II - PRÍLOHA II - PRILOGA II - LIITE II - BILAGA II

            Заместник-членове/Suplentes/Náhradníci/Suppleanter/Stellvertreter/Asendusliikmed/ Αναπληρωτές/Alternate members/Suppléants/Zamjenici članova/Supplenti/Aizstājēji/ Pakaitiniai nariai/Póttagok/Membri Supplenti/Plaatsvervangers/Zastępcy członków/ Suplentes/Supleanți/Náhradníci/Nadomestni člani/Varajäsenet/Suppleanter
            ESPAÑA
            Mr José Francisco BALLESTA GERMÁN
            Member of a Local Executive: Ayuntamiento de Murcia

            Mr Manuel GARCÍA FÉLIX
            Member of a Local Executive: Ayuntamiento de La Palma del Condado (Huelva)

            Mr Carlos MARTÍNEZ MÍNGUEZ
            Member of a Local Executive: Ayuntamiento de Soria

            Ms Lidia MUÑOZ CÁCERES
            Member of a Local Executive: Ayuntamiento de Sant Feliu de Llobregat (Barcelona)

            SUOMI
            Ms Annette BERGBO
            Member of a Regional Assembly: the Parliament of Åland


title: Europos Parlamento ir Tarybos sprendimas (ES) 2020/545 2020 m. balandžio 17 d. dėl lankstumo priemonės lėšų mobilizavimo siekiant finansuoti su COVID-19 protrūkiu susijusias neatidėliotinas biudžeto priemones ir padidinti Europos prokuratūros asignavimus

text:
21.4.2020

                  LT

                  Europos Sąjungos oficialusis leidinys

                  L 125/1

         EUROPOS PARLAMENTO IR TARYBOS SPRENDIMAS (ES) 2020/545
         2020 m. balandžio 17 d.
         dėl lankstumo priemonės lėšų mobilizavimo siekiant finansuoti su COVID-19 protrūkiu susijusias neatidėliotinas biudžeto priemones ir padidinti Europos prokuratūros asignavimus
         EUROPOS PARLAMENTAS IR EUROPOS SĄJUNGOS TARYBA,
         atsižvelgdami į Sutartį dėl Europos Sąjungos veikimo,
         atsižvelgdami į 2013 m. gruodžio 2 d. Europos Parlamento, Tarybos ir Komisijos tarpinstitucinį susitarimą dėl biudžetinės drausmės, bendradarbiavimo biudžeto klausimais ir patikimo finansų valdymo (1), ypač į jo 12 punktą,
         atsižvelgdami į Europos Komisijos pasiūlymą,
         kadangi:

                     (1)

                     lankstumo priemonės paskirtis – užtikrinti galimybę finansuoti aiškiai nurodytas išlaidas, kurių nebūtų galima finansuoti laikantis vienai arba kelioms kitoms išlaidų kategorijoms nustatytų viršutinių ribų;

                     (2)

                     kaip nustatyta Tarybos reglamento (ES, Euratomas) Nr. 1311/2013 (2) 11 straipsnyje, lankstumo priemonei skirtos metinės sumos viršutinė riba yra 600 000 000 EUR (2011 m. kainomis), kuri, kai taikytina, padidinama panaikintomis sumomis, kurias galima panaudoti remiantis to straipsnio 1 dalies antra pastraipa;

                     (3)

                     siekiant reaguoti į iššūkius COVID-19 protrūkio kontekste, būtina mobilizuoti atitinkamas sumas siekiant nedelsiant finansuoti atitinkamas priemones. Taip pat būtina numatyti finansavimą siekiant reikiama suma padidinti Europos prokuratūros asignavimus;

                     (4)

                     išnagrinėjus visas galimybes perskirstyti asignavimus pagal 3 išlaidų kategorijos (Saugumas ir pilietybė) viršutinę ribą, būtina mobilizuoti lankstumo priemonės lėšas siekiant papildyti Sąjungos 2020 finansinių metų bendrajame biudžete numatytą finansavimą 73 300 000 EUR dydžio suma, viršijant 3 išlaidų kategorijos viršutinę ribą, su COVID-19 protrūkiu susijusioms neatidėliotinoms priemonėms finansuoti ir Europos prokuratūros asignavimams padidinti;

                     (5)

                     remiantis tikėtinu mokėjimų profiliu, mokėjimų asignavimai, atitinkantys iš lankstumo priemonės mobilizuotų lėšų sumą, turėtų būti paskirstyti per dvejus finansinius metus;

                     (6)

                     šis sprendimas susijęs su finansavimu, įtrauktu į 2020 m. Europos Sąjungos bendrojo biudžeto taisomąjį biudžetą Nr. 1. Siekiant užtikrinti suderinamumą su tuo taisomuoju biudžetu, šis sprendimas turėtų būti taikomas nuo jo priėmimo dienos,

               PRIĖMĖ ŠĮ SPRENDIMĄ:

            1 straipsnis

               1.   2020 finansinių metų Sąjungos bendrajame biudžete iš lankstumo priemonės mobilizuojama 73 300 000 EUR įsipareigojimų asignavimų suma pagal 3 išlaidų kategoriją (Saugumas ir pilietybė).
               Ši suma naudojama siekiant finansuoti su COVID-19 protrūkiu susijusias neatidėliotinas priemones ir padidinti Europos prokuratūros asignavimus.

               2.   Remiantis numatytu mokėjimų profiliu, numatomi mokėjimų asignavimai, atitinkantys iš lankstumo priemonės mobilizuotų lėšų sumą, yra tokie:

                           a)

                           2020 metais – 43 300 000 EUR;

                           b)

                           2021 metais – –30 000 000 EUR.

                     Konkrečios mokėjimų asignavimų sumos kiekvienais finansiniais metais tvirtinamos laikantis metinės biudžeto procedūros.

            2 straipsnis
            Šis sprendimas įsigalioja jo paskelbimo Europos Sąjungos oficialiajame leidinyje dieną.
            Jis taikomas nuo 2020 m. balandžio 17 d.

            Priimta Briuselyje 2020 m. balandžio 17 d.

                  Europos Parlamento vardu

                  Pirmininkas

               D. M. SASSOLI

                  Tarybos vardu

                  Pirmininkas

               G. GRLIĆ RADMAN

            (1)  OL C 373, 2013 12 20, p. 1.

            (2)  2013 m. gruodžio 2 d. Tarybos reglamentas (ES, Euratomas) Nr. 1311/2013, kuriuo nustatoma 2014–2020 m. daugiametė finansinė programa (OL L 347, 2013 12 20, p. 884).


title: Tarybos sprendimas (ES) 2020/793 2020 m. birželio 12 d. dėl pozicijos, kurios Europos Sąjungos vardu turi būti laikomasi Transporto bendrijos Regioniniame valdymo komitete, dėl tam tikrų administracinių ir personalo klausimų ir Transporto bendrijai taikomų finansinių taisyklių nustatymo

text:
17.6.2020

                  LT

                  Europos Sąjungos oficialusis leidinys

                  L 193/11

         TARYBOS SPRENDIMAS (ES) 2020/793
         2020 m. birželio 12 d.
         dėl pozicijos, kurios Europos Sąjungos vardu turi būti laikomasi Transporto bendrijos Regioniniame valdymo komitete, dėl tam tikrų administracinių ir personalo klausimų ir Transporto bendrijai taikomų finansinių taisyklių nustatymo
         EUROPOS SĄJUNGOS TARYBA,
         atsižvelgdama į Sutartį dėl Europos Sąjungos veikimo, ypač į jos 91 straipsnį ir 100 straipsnio 2 dalį kartu su 218 straipsnio 9 dalimi,
         atsižvelgdama į Europos Komisijos pasiūlymą,
         kadangi:

                     (1)

                     Transporto bendrijos steigimo sutartis (toliau – Transporto bendrijos sutartis) buvo Sąjungos pasirašyta Tarybos sprendimu (ES) 2017/1937 (1). Ji Sąjungos vardu buvo patvirtinta Tarybos sprendimu (ES) 2019/392 (2)2019 m. kovo 4 d. ir įsigaliojo 2019 m. gegužės 1 d.;

                     (2)

                     Transporto bendrijos sutartimi įsteigtas Regioninis valdymo komitetas atsako už Transporto bendrijos sutarties administravimą ir tinkamą jos įgyvendinimą. Transporto bendrijos sutartyje reikalaujama, kad Regioninis valdymo komitetas nustatytų Transporto bendrijos nuolatinio sekretoriato darbuotojų darbo sąlygų taisykles, taip pat priimtų sprendimą, kuriuo nustatoma biudžeto įgyvendinimo ir sąskaitų pateikimo bei audito ir patikrinimo tvarka;

                     (3)

                     Regioninis valdymo komitetas turi netrukus priimti sprendimus dėl Transporto bendrijos darbuotojų kelionių taisyklių, dėl Transporto bendrijos nuolatiniame sekretoriate nedirbančių asmenų, pakviestų dalyvauti posėdžiuose kaip ekspertai, patirtų išlaidų kompensavimo taisyklių ir dėl Transporto bendrijai taikomų finansinių taisyklių ir audito procedūros;

                     (4)

                     tikslinga nustatyti poziciją, kurios Sąjungos vardu turi būti laikomasi Regioniniame valdymo komitete, nes tokie sprendimai būtini tam, kad gerai veiktų Transporto bendrijos nuolatinis sekretoriatas, be to, jie Sąjungai bus privalomi,

               PRIĖMĖ ŠĮ SPRENDIMĄ:

            1 straipsnis
            Pozicija, kurios Europos Sąjungos vardu turi būti laikomasi Transporto bendrijos steigimo sutartimi įsteigtame Regioniniame valdymo komitete, dėl Transporto bendrijos darbuotojų kelionių taisyklių, dėl Transporto bendrijos nuolatiniame sekretoriate nedirbančių asmenų, pakviestų dalyvauti posėdžiuose kaip ekspertai, patirtų išlaidų kompensavimo taisyklių ir dėl Transporto bendrijai taikomų finansinių taisyklių ir audito procedūros, yra remti valdymo Regioninio komiteto sprendimų projektų (3) priėmimą.
            Neesminiams tų sprendimų projektų pakeitimams Europos Sąjungos atstovai Regioniniame valdymo komitete gali pritarti be papildomo Tarybos sprendimo.

            2 straipsnis
            Šis sprendimas įsigalioja jo priėmimo dieną.

            Priimta Briuselyje 2020 m. birželio 12 d.

                  Tarybos vardu

                  Pirmininkė

               A. METELKO-ZGOMBIĆ

            (1)  2017 m. liepos 11 d. Tarybos sprendimas (ES) 2017/1937 dėl Transporto bendrijos steigimo sutarties pasirašymo Europos Sąjungos vardu ir laikino taikymo (OL L 278, 2017 10 27, p. 1).

            (2)  2019 m. kovo 4 d. Tarybos sprendimas (ES) 2019/392 dėl Transporto bendrijos steigimo sutarties sudarymo Europos Sąjungos vardu (OL L 71, 2019 3 13, p. 1).

            (3)  Žr. dok. ST 8100/20 (http://register.consilium.europa.eu).


title: Tarybos sprendimas (Euratomas) 2020/971 2017 m. lapkričio 20 d. kuriuo pritariama, kad Europos Komisija Europos atominės energijos bendrijos vardu sudarytų Europos Sąjungos, Europos atominės energijos bendrijos bei jų valstybių narių ir Armėnijos Respublikos visapusiškos ir tvirtesnės partnerystės susitarimą

text:
7.7.2020

                  LT

                  Europos Sąjungos oficialusis leidinys

                  L 215/1

         TARYBOS SPRENDIMAS (Euratomas) 2020/971
         2017 m. lapkričio 20 d.
         kuriuo pritariama, kad Europos Komisija Europos atominės energijos bendrijos vardu sudarytų Europos Sąjungos, Europos atominės energijos bendrijos bei jų valstybių narių ir Armėnijos Respublikos visapusiškos ir tvirtesnės partnerystės susitarimą
         EUROPOS SĄJUNGOS TARYBA,
         atsižvelgdama į Europos atominės energijos bendrijos steigimo sutartį, ypač jos 101 straipsnio antrą pastraipą,
         atsižvelgdama į Europos Komisijos rekomendaciją,
         kadangi:

                     (1)

                     2015 m. rugsėjo 29 d. Taryba įgaliojo Komisiją ir Sąjungos vyriausiąjį įgaliotinį užsienio reikalams ir saugumo politikai pradėti derybas su Armėnijos Respublika dėl bendrojo susitarimo;

                     (2)

                     tos derybos buvo sėkmingai užbaigtos ir 2017 m. kovo 21 d. Europos Sąjungos, Europos atominės energijos bendrijos bei jų valstybių narių ir Armėnijos Respublikos visapusiškos ir tvirtesnės partnerystės susitarimas (toliau – Susitarimas) buvo parafuotas;

                     (3)

                     Susitarimas bus pasirašytas Sąjungos vardu ir laikinai taikomas pagal Susitarimo 385 straipsnį tol, kol jis įsigalios;

                     (4)

                     Susitarimas taip pat taikomas aspektams, priklausantiems Europos atominės energijos bendrijos kompetencijai;

                     (5)

                     dėl aspektų, kuriems taikoma Europos Sąjungos sutartis ir Sutartis dėl Europos Sąjungos veikimo, Susitarimas pasirašomas ir sudaromas kitokia tvarka;

                     (6)

                     todėl dėl aspektų, kuriems taikoma Euratomo sutartis, Susitarimas taip pat turėtų būti sudarytas Europos atominės energijos bendrijos vardu;

                     (7)

                     Euratomo sutarties 102 straipsnyje nurodyta, kad Europos atominės energijos bendrijai Susitarimas neįsigalioja tol, kol valstybės narės Europos Komisijai nepraneša, kad Susitarimas yra pradėtas taikyti pagal atitinkamų jų nacionalinių įstatymų nuostatas;

                     (8)

                     turėtų būti pritarta, kad dėl aspektų, priklausančių Europos atominės energijos bendrijos kompetencijai, Europos Komisija sudarytų Susitarimą Europos atominės energijos bendrijos vardu,

               PRIĖMĖ ŠĮ SPRENDIMĄ:

            1 straipsnis
            Pritariama, kad Europos Komisija Europos atominės energijos bendrijos vardu sudarytų Europos Sąjungos, Europos atominės energijos bendrijos bei jų valstybių narių ir Armėnijos Respublikos visapusiškos ir tvirtesnės partnerystės susitarimą, taip pat pritariama jo laikinam taikymui (1).

            2 straipsnis
            Šis sprendimas įsigalioja kitą dieną po jo priėmimo.

            Priimta Briuselyje 2017 m. lapkričio 20 d.

                  Tarybos vardu

                  Pirmininkė

               M. REPS

            (1)  Susitarimo tekstas bus pridėtas prie Tarybos sprendimo dėl jo pasirašymo.


title: Tarybos sprendimas (ES) 2020/1410 2020 m. rugsėjo 25 d. dėl pozicijos, kurios Europos Sąjungos vardu turi būti laikomasi 66-oje Pasaulio muitinių organizacijos Suderintos sistemos komiteto sesijoje, dėl pagal Konvenciją dėl Suderintos sistemos numatomų priimti klasifikavimo nuomonių, klasifikavimo sprendimų, Suderintos sistemos aiškinamųjų pastabų ar kitų pasiūlymų dėl Suderintos sistemos aiškinimo pakeitimų ir rekomendacijų Suderintos sistemos aiškinimo vienodumui užtikrinti

text:
8.10.2020

                  LT

                  Europos Sąjungos oficialusis leidinys

                  L 327/1

         TARYBOS SPRENDIMAS (ES) 2020/1410
         2020 m. rugsėjo 25 d.
         dėl pozicijos, kurios Europos Sąjungos vardu turi būti laikomasi 66-oje Pasaulio muitinių organizacijos Suderintos sistemos komiteto sesijoje, dėl pagal Konvenciją dėl Suderintos sistemos numatomų priimti klasifikavimo nuomonių, klasifikavimo sprendimų, Suderintos sistemos aiškinamųjų pastabų ar kitų pasiūlymų dėl Suderintos sistemos aiškinimo pakeitimų ir rekomendacijų Suderintos sistemos aiškinimo vienodumui užtikrinti
         EUROPOS SĄJUNGOS TARYBA,
         atsižvelgdama į Sutartį dėl Europos Sąjungos veikimo, ypač į jos 31 straipsnį, 43 straipsnio 2 dalį ir 207 straipsnio 4 dalies pirmą pastraipą kartu su 218 straipsnio 9 dalimi,
         atsižvelgdama į Europos Komisijos pasiūlymą,
         kadangi:

                     (1)

                     Tarybos sprendimu 87/369/EEB (1) Sąjunga patvirtino Tarptautinę konvenciją dėl suderintos prekių aprašymo ir kodavimo sistemos (2) ir jos dalinio pakeitimo protokolą (3) (toliau – SS konvencija), kuria įsteigtas Suderintos sistemos komitetas (toliau – SS komitetas);

                     (2)

                     remiantis SS konvencijos 7 straipsnio 1 dalies b ir c punktais, SS komitetas yra, inter alia, atsakingas už aiškinamųjų pastabų, klasifikavimo nuomonių, kitų pasiūlymų dėl Suderintos sistemos aiškinimo rengimą ir rekomendacijų Suderintos sistemos aiškinimo ir taikymo vienodumui užtikrinti rengimą;

                     (3)

                     tikimasi, kad savo 2020 m. rugsėjo mėn. įvyksiančioje sesijoje SS komitetas pagal SS konvenciją priims sprendimus dėl klasifikavimo nuomonių, klasifikavimo sprendimų, aiškinamųjų pastabų ar kitų pasiūlymų dėl Suderintos sistemos aiškinimo pakeitimų ir priims sprendimus dėl rekomendacijų SS aiškinimo vienodumui užtikrinti;

                     (4)

                     būtina priminti, kad, remiantis nusistovėjusia Europos Sąjungos Teisingumo Teismo praktika, siekiant užtikrinti teisinį tikrumą ir lengvesnę kontrolę, prekių tarifinį klasifikavimą lemiantis kriterijus paprastai turi būti nustatytas atsižvelgiant į tų prekių objektyvias charakteristikas ir savybes, kaip nurodyta muitų tarifų nomenklatūros atitinkamos pozicijos aprašyme bei susijusių skyriaus ir skirsnio pastabose;

                     (5)

                     atsižvelgiant į tai, kad pagal SS konvenciją bus priimti sprendimai dėl klasifikavimo nuomonių, klasifikavimo sprendimų, aiškinamųjų pastabų ar kitų pasiūlymų dėl Suderintos sistemos aiškinimo pakeitimų ir rekomendacijų Suderintos sistemos aiškinimo vienodumui užtikrinti, tikslinga nustatyti poziciją, kurios Sąjungos vardu turi būti laikomasi, nes tos klasifikavimo nuomonės ir kai kurie iš tų klasifikavimo sprendimų ir pakeitimų, kai bus priimtos (-i), pagal Europos Parlamento ir Tarybos reglamento (ES) Nr. 952/2013 (4) 34 straipsnio 7 dalies a punkto iii papunktį bus paskelbti Komisijos komunikate ir bus pradėti taikyti valstybėse narėse. Pozicija bus išreikšta SS komitete,

               PRIĖMĖ ŠĮ SPRENDIMĄ:

            1 straipsnis
            Pozicija, kurios Sąjungos vardu turi būti laikomasi 66-oje Pasaulio muitinių organizacijos Suderintos sistemos komiteto sesijoje, dėl pagal Konvenciją dėl Suderintos sistemos priimsimų aiškinamųjų pastabų, klasifikavimo nuomonių ar kitų pasiūlymų dėl Suderintos sistemos aiškinimo ir rekomendacijų Suderintos sistemos aiškinimo vienodumui užtikrinti patvirtinimo, pateikiama priede.

            2 straipsnis
            Dėl nedidelių 1 straipsnyje nurodytos pozicijos techninių pakeitimų Sąjungos atstovai gali susitarti be papildomo Tarybos sprendimo.

            3 straipsnis
            Šis sprendimas įsigalioja jo priėmimo dieną.

            Priimta Briuselyje 2020 m. rugsėjo 25 d.

                  Tarybos vardu

                  Pirmininkas

               M. ROTH

            (1)  1987 m. balandžio 7 d. Tarybos sprendimas 87/369/EEB dėl Tarptautinės suderintos prekių aprašymo ir kodavimo sistemos konvencijos bei konvencijos pakeitimo protokolo sudarymo (OL L 198, 1987 7 20, p. 1).

            (2)  OL L 198, 1987 7 20, p. 3.

            (3)  Tarptautinės konvencijos dėl suderinto prekių aprašymo ir kodavimo sistemos dalinio pakeitimo protokolas (OL L 198, 1987 7 20, p. 11).

            (4)  2013 m. spalio 9 d. Europos Parlamento ir Tarybos reglamentas (ES) Nr. 952/2013, kuriuo nustatomas Sąjungos muitinės kodeksas (OL L 269, 2013 10 10, p. 1).

            PRIEDAS
            IV.   MOKSLO PAKOMITEČIO ATASKAITA (dok. NS0456Eb) (ataskaita SSC/35)

                        1)

                        Klausimai, dėl kurių turi būti priimtas sprendimas (dok. NC2708Ea):

                                    a)

                                    A/1 ir C/1 priedai – naujų INN gaminių klasifikavimas (sąrašas 120). Sąjunga patvirtina Mokslo pakomitečio rekomenduojamus 125 klasifikavimus (2017 m. redakcijos SS) ir susijusius tris perklasifikavimus (2022 m. redakcijos SS);

                                    b)

                                    A/2 ir C/2 priedai – naujų INN gaminių klasifikavimas (sąrašas 121). Sąjunga patvirtina Mokslo pakomitečio rekomenduojamus 143 klasifikavimus (2017 m. redakcijos SS) ir susijusius 15 perklasifikavimų (2022 m. redakcijos SS);

                                    c)

                                    A/3 ir C/3 priedai – galimas tam tikrų INN gaminių perklasifikavimas pagal 2019 m. birželio 23 d. rekomendacijos 16 straipsnį. Sąjunga patvirtina su Mokslo pakomitečiu suderintą susijusį (2022 m. redakcijos SS) 143 INN gaminių perklasifikavimą;

                                    d)

                                    B/1 ir C/6 priedai – 63-oje ir 64-oje SS komiteto sesijose bei 133-oje ir 134-oje PMO tarybos sesijose priimti sprendimai, darantys poveikį Mokslo pakomitečio darbui. Sąjunga patvirtina su Mokslo pakomitečiu suderintą zilukoplano ir etriptamino perklasifikavimą juos priskiriant atitinkamai 2933 79 ir 2939 80 subpozicijoms.

                              Sąjunga pritaria visiems klasifikavimo pasiūlymams, nes jie dera su dabartine Sąjungos klasifikavimo politika.

                        2)

                        Galimas 29 skirsnio aiškinamųjų pastabų pakeitimas, susijęs su narkotinių medžiagų, psichotropinių medžiagų ir pirmtakų sąrašu (dok. NC2738Ea)
                        Sąjunga pritaria pasiūlymui iš dalies pakeisti 29 skirsnio SS aiškinamąsias pastabas, vadovaujantis Mokslo pakomitečio siūlymu.

                  V.   SS PERŽIŪROS PAKOMITEČIO ATASKAITA (dok. NR1403E)

                        1)

                        Klausimai, dėl kurių turi būti priimtas sprendimas (dok. NC2709Ea):

                                    a)

                                    D/6 ir G/11 priedai – galimas 85.24 pozicijos aiškinamosios pastabos pakeitimas (2022 m. redakcijos SS);

                                    b)

                                    D/7 ir G/12 priedai – galimi 2022 m. redakcijos SS aiškinamosios pastabos pakeitimai, susiję su 3D spausdintuvais;

                                    c)

                                    E/14 ir G/19 priedai – 70.19 pozicijos aiškinamųjų pastabų pakeitimas, susijęs su stiklo pluoštais (2022 m. redakcijos SS);

                                    d)

                                    E/1–E/6, E/8–E/13, E/15–E/18, E/20, E/23 ir G/1–G/6, G/8, G/13–G/18, G/21, G/22, G/24, G/27 priedai – galimas I, II, III, IV, V, VI, VII, VIII, IX, X, XI, XII, XIII, XIV, XV, XVI, XVII, XVIII, XX ir XXI skyrių aiškinamųjų pastabų pakeitimas;

                                    e)

                                    E/23 ir G/27 priedai – 97 skirsnio aiškinamųjų pastabų pakeitimai, susiję su tam tikrais kultūros dirbiniais (2022 m. redakcijos SS);

                                    f)

                                    E/24 ir G/28 priedai – aiškinamųjų pastabų (dėl bendrųjų aiškinimo taisyklių) pakeitimai.

                              Sąjunga pritaria visiems dokumentuose siūlomiems pakeitimams, nes jie atspindi dabartinę Sąjungos klasifikavimo politiką.

                        2)

                        Tam tikrų vienkartinių ar pakartotinai įkraunamųjų asmeninių elektrinių garintuvų klasifikavimas 2022 m. redakcijos SS (Sekretoriato prašymas) (dok. NC2710Eb)
                        Sąjunga 1-ą gaminį 2017 m. redakcijos SS priskirtų 8 543,70 subpozicijai, o 2022 m. redakcijos SS –8 543,40 subpozicijai. Pagal 3 bendrosios aiškinimo taisyklės b punktą 2-as gaminys 2022 m. redakcijos SS priskiriamas 24.04 pozicijai, kadangi jo esminį požymį lemia e. skystis.

                        3)

                        Tam tikrų numizmatikos kolekcijų ir kolekcionavimo objektų klasifikavimas 2022 m. redakcijos SS (Sekretoriato prašymas) (dok. NC2711Ea)
                        Sąjunga pareiškia, kad gaminiams suklasifikuoti reikia papildomos informacijos apie juos.
                        Sąjunga nesutinka su pasiūlymu iš dalies pakeisti SS aiškinamąsias pastabas, kol nebus pateiktas paaiškinimas ir gairės, kaip atskirti naujas 97.05 pozicijos subpozicijas.

                        4)

                        3D spausdintuvų kasečių klasifikavimas 2022 m. redakcijos SS (Sekretoriato prašymas) (dok. NC2712Ea)
                        Vadovaudamasi Europos Sąjungos Teisingumo Teismo sprendimu byloje C-276/00, Sąjunga gaminius priskirtų 39 skirsniui pagal medžiagą, iš kurios jie pagaminti. Norint gaminius priskirti subpozicijoms reikia papildomos informacijos. Siūlomam SS aiškinamųjų pastabų pakeitimui nepritariama, nes pagal dabartinę Sąjungos praktiką spausdintuvų kasetės neklasifikuojamos kaip spausdintuvų dalys.

                        5)

                        Lakštų laminavimo mašinos, skirtos adityviosios gamybos tikslams, klasifikavimas 2022 m. redakcijos SS (dok. NC2744Ea)
                        Sąjunga gaminį priskirtų 84.85 pozicijai (II galimybė).

                  VI.   IKISESINĖS DARBO GRUPĖS ATASKAITA (dok. NC2714Ea ir A–T priedai)
            Atsižvelgdama į kai kuriuos redakcinius siūlymus, Sąjunga priima A–T prieduose pateiktą tekstą ir pateikia toliau išdėstytus pastebėjimus:

                        1)

                        Klasifikavimo nuomonių sąvado pakeitimas siekiant atsižvelgti į sprendimą gaminį priskirti 18.06 pozicijai (1 806,32 subpozicijai)
                        Sąjunga siūlo išbraukti sudedamųjų dalių sąrašą, nes jis nėra būtinas klasifikavimo tikslais;

                        2)

                        Klasifikavimo nuomonių sąvado pakeitimas siekiant atsižvelgti į sprendimą dviejų rūšių tabako lapų gyslas (supjaustyto susukto išplėsto tabako lapų gyslas (CRES) ir išplėsto tabako lapų gyslas (ETS)) priskirti 24.03 pozicijai (2 403,99 subpozicijai)
                        Sąjunga primygtinai reikalauja palikti tekstą „neįmanoma rūkyti tiesiogiai“, nes tai buvo lemiamas klasifikavimo kriterijus;

                        3)

                        Klasifikavimo nuomonių sąvado pakeitimas siekiant atsižvelgti į sprendimą kietojo oksido kuro elementus priskirti 85.01 pozicijai (8 501,62 subpozicijai)
                        Sąjunga siūlo naudoti pirminio darbinio dokumento (dok. NC2655E1b) apibrėžtame tekste pateiktą gaminio aprašymą.

                  VII.   PRAŠYMAI PERSVARSTYTI (IŠLYGOS)

                        1)

                        Tam tikrų dietinių gėrimų, vartojamų gurkšneliais (1–5 gaminių) klasifikavimo persvarstymas (Jungtinių Valstijų prašymas) (dok. NC2715Ea)
                        Vadovaudamasi Europos Sąjungos Teisingumo Teismo sprendimu byloje C-114/80 ir klasifikavimo nuomonėmis 2202.99/2–4, Sąjunga šiuos gaminius kaip gėrimus priskirtų 22.02 pozicijai;

                        2)

                        GPS bėgimo laikrodžio su riešine širdies ritmo stebėjimo priemone klasifikavimo persvarstymas (Jungtinių Valstijų ir Japonijos prašymai) (dok. NC2716Ea)
                        Vadovaudamasi 91.02 pozicijos KN aiškinamosiomis pastabomis, Sąjunga gaminį kaip rankinį laikrodį priskirtų 9 102,12 subpozicijai;

                        3)

                        „Sterilizer“ klasifikavimo persvarstymas (Ukrainos prašymas) (dok. NC2717Ea)
                        Sąjunga gaminį priskirtų 84.19 pozicijai, nes ši pozicija konkrečiai skirta sterilizatoriams. Kintanti temperatūra daro reikšmingą poveikį sterilizavimo procesui. Aparatas jokių mechaninių funkcijų neatlieka;

                        4)

                        Dviejų gaminių „RF Generators“ ir „RF Matching Networks“ klasifikavimo persvarstymas (Pietų Korėjos prašymas) (dok. NC2718Ea, NC2745Eb, NC2747Ea)
                        Sąjunga gaminius priskirtų 84.86 pozicijai, nes juos galima identifikuoti kaip mašinas, naudojamas vien tik arba daugiausia puslaidininkiniams įtaisams gaminti.

                  VIII.   TOLESNIS NAGRINĖJIMAS

                        1)

                        Valgomųjų vabzdžių klasifikavimas (Sekretoriato pasiūlymas) (dok. NC2719Ea)
                        Sąjunga pritaria galimam 1-o gaminio perkėlimui iš 02.10 ir 04.10 pozicijų. 2-as gaminys galėtų būti perkeltas iš 04.10 pozicijos arba iš 16 skirsnio. 3-ias gaminys galėtų būti perkeltas iš 16 skirsnio. 4-as gaminys galėtų būti perkeltas iš 16 arba iš 21 skirsnio;

                        2)

                        Galimas 27.11 pozicijos aiškinamosios pastabos pakeitimas siekiant paaiškinti suskystintų naftos dujų (SND) klasifikavimą (Sekretoriato pasiūlymas) (dok. NC2720Ea)
                        Sąjunga pritaria tam, kad būtų sukurta 2 711,19 subpozicijos aiškinamoji pastaba;

                        3)

                        3 taisyklės b punkto aiškinamųjų pastabų pakeitimas siekiant paaiškinti rinkinių klasifikavimą (dok. NC2721Ea)
                        Sąjunga pritaria tam, kad būtų išlaikytas status quo ir dabartinė klasifikavimo praktika;

                        4)

                        Galimas 91.02 pozicijos aiškinamosios pastabos pakeitimas (dok. NC2722Ea)
                        Sąjunga pageidautų palaukti, kol bus priimtas galutinis sprendimas dėl klasifikavimo VII.2 punkte, ir tik tada iš dalies keisti SS aiškinamąją pastabą;

                        5)

                        Galimas 87.03 pozicijos aiškinamosios pastabos pakeitimas, susijęs su mikrohibridinėmis transporto priemonėmis (dok. NC2723Ea)
                        Sąjunga pritaria SS aiškinamosios pastabos pakeitimui, nes juo paaiškinamas naujo tipo transporto priemonių klasifikavimas;

                        6)

                        Pusiau hibridinių transporto priemonių klasifikavimas (dok. NC2724Ea)
                        Sąjunga gaminį priskirtų 8 703,40 subpozicijai, nes elektros variklis suprojektuotas palaikyti variklio veikimą ir taip didinti transporto priemonės galią;

                        7)

                        Vaško pavidalo gaminio klasifikavimas (Ekvadoro prašymas) (dok. NC2725Ea)
                        Sąjunga gaminį priskirtų 34.04 pozicijai, nes atlikus laboratorinę analizę patvirtinta, kad gaminys turi vaško savybių;

                        8)

                        Galimas 95.03 pozicijos aiškinamosios pastabos pakeitimas (Sąjungos pasiūlymas) (dok. NC2667Ea)
                        Sąjunga laikosi lankstaus požiūrio į visas papildomas redakcines pastabas dėl pirminio ES pasiūlymo;

                        9)

                        Galimas 95.05 pozicijos aiškinamosios pastabos pakeitimas (Sąjungos pasiūlymas) (dok. NC2668Ea)
                        Sąjunga laikosi lankstaus požiūrio į visas papildomas redakcines pastabas dėl pirminio ES pasiūlymo;

                        10)

                        Tam tikrų eterinių aliejų, supakuotų mažmeninei prekybai, klasifikavimas (Kosta Rikos prašymas) (dok. NC2672Ea)
                        Sąjunga gaminį priskirtų 33.01 pozicijai. Šis gaminys – levandų eterinis aliejus, kurio sudėtyje yra monoterpenų alkoholių, taigi, jis nėra deterpenuotas ir jis yra priskirtinas 33.01 pozicijai. Jis išgaunamas distiliuojant garais, todėl atitinka 33.01 pozicijos SS aiškinamąsias pastabas;

                        11)

                        Dviejų grindų blizgintuvų klasifikavimas (Kosta Rikos prašymas) (dok. NC2673Ea)
                        Sąjunga gaminius priskirtų 84.79 pozicijai. Dėl savo techninių charakteristikų jie nėra paprastai naudojami buityje ir, atsižvelgiant į 85 skirsnio 4 pastabos a punktą, turėtų būti priskiriami 84.79 pozicijai;

                        12)

                        Savaeigio šarnyrinio strėlinio keltuvo klasifikavimas (Pietų Korėjos prašymas) (dok. NC2674Ea)
                        Remdamasi Reglamentu (EB) Nr. 738/2000 dėl panašaus gaminio, Sąjunga gaminį priskirtų 84.28 pozicijai;

                        13)

                        Tam tikrų maisto gaminių klasifikavimas (Jungtinių Valstijų prašymas) (dok. NC2676Ea, NC2742Ea)
                        Sąjunga prašo papildomos informacijos apie visus keturis atitinkamus gaminius, kad juos būtų galima suklasifikuoti.
                        1-as gaminys. Jei gaminio sudėtyje esantis baltymų kiekis labai didelis (sudaro daugiau kaip 85 % masės), būtų galima svarstyti galimybę gaminį priskirti 35.04 pozicijai. Remiantis turima informacija ir vadovaujantis klasifikavimo nuomone 2106.90/5, gaminys galėtų būti priskiriamas 2 106,10 subpozicijai.
                        2-as gaminys. Jei gaminys geriamas tiesiogiai, Sąjunga jį priskirtų 22.02 pozicijai, o jei jis prieš geriant turi būti atskiestas, – 21.06 pozicijai.
                        3-ias gaminys. Sąjunga jį priskirtų 2 101,20 subpozicijai, tačiau būtų naudinga gauti papildomos informacijos apie jo sudėtyje esantį kofeino kiekį.
                        4-as gaminys. Gaminio aprašymas yra klaidinantis, nes neaišku, kokia jo pagrindinė sudedamoji dalis. Jei gaminio sudėtyje yra kakavos, jis galėtų būti priskiriamas 18.06 pozicijai, o jei nėra, – 19.05 pozicijai;

                        14)

                        Grunto paruošimo mašinų („cutter/ripper“) klasifikavimas (Rusijos Federacijos prašymas) (dok. NC2677Ea)
                        Sąjunga pažymi, kad daug funkcijų atliekančią mašiną sunku suklasifikuoti ir kad ji galėtų būti priskiriama tiek 84.30, tiek 84.32 pozicijai, taigi pagal 3 bendrosios aiškinimo taisyklės c punktą – 84.32 pozicijai;

                        15)

                        Tam tikrų naujų guminių pneumatinių padangų, skirtų transporto priemonėms, naudojamoms prekėms statybos, kasybos ar pramonės sektoriuose gabenti, klasifikavimas (Rusijos Federacijos prašymas) (dok. NC2678Ea, NC2748Ea)
                        Sąjunga pritaria PMO sekretoriato siūlymui ir abu gaminius priskiria 4 011,20 subpozicijai;

                        16)

                        Tam tikrų produktų, naudojamų gyvūnų pašarams, klasifikavimas (Kanados prašymas) (dok. NC2679Ea, NC2743Ea)
                        Remdamasi Europos Sąjungos Teisingumo Teismo sprendimu byloje C-144/15, Sąjunga gaminį priskirtų 23.09 pozicijai;

                        17)

                        Gaminio, vadinamo kopijavimo šviesdėže, klasifikavimas (Japonijos prašymas) (dok. NC2681Ea)
                        Sąjunga gaminį priskirtų 94.05 pozicijai, nes jis yra daugiafunkcis ir prie jo nepridedami jokie braižybos įrankiai;

                        18)

                        Elektroninio greičio reguliatoriaus klasifikavimas (Tuniso prašymas) (dok. NC2682Ea)
                        Kaip siūlo PMO sekretoriatas, Sąjunga gaminį priskirtų 85.04 pozicijai;

                        19)

                        Galimas 27.10 pozicijos aiškinamosios pastabos pakeitimas (Japonijos pasiūlymas) (dok. NC2641Ea, NC2739Ea)
                        Sąjunga susilaiko nuo dalyvavimo diskusijose, nes dėl Europos Sąjungos Teisingumo Teismo sprendimo byloje C-330/13 klasifikavimo nuomonė, kuria grindžiamas šis pakeitimas, negali būti taikoma Sąjungoje. Vertėtų apsvarstyti galimybę ateityje iš dalies pakeisti SS ir performuluoti 27 skirsnio 2 pastabą;

                        20)

                        Galimas 85.01 pozicijos aiškinamosios pastabos anglų ir prancūzų kalbomis nederėjimas (dok. NC2688Ea)
                        Sąjunga pritaria siūlomam pakeitimui – pasiūlymui, kaip ir kitose SS nomenklatūros dalyse, vartoti prancūzų kalbos terminą „onduleur“.

                  IX.   NAUJI KLAUSIMAI

                        1)

                        Tam tikrų gatvėse statomų šiukšlių konteinerių klasifikavimas (Tuniso prašymas) (dok. NC2726Ea)
                        Kadangi konteineriai yra didesni ir neskirti naudoti buityje, Sąjunga gaminius priskirtų 39.26 pozicijai. Sąjunga pažymi, kad gaminio aprašyme turėtų būti nurodoma konteinerių talpa litrais;

                        2)

                        Tam tikrų skysto pavidalo maisto gaminių klasifikavimas (Tuniso prašymas) (dok. NC2727Ea)
                        Sąjunga prašo daugiau informacijos apie gaminių sudėtį (vanduo ar sultys, aliejingos medžiagos, kitos sudedamosios dalys, taip pat vitaminai, dozuotė);

                        3)

                        Dviejų gaminių, kurių sudėtyje yra kanabidiolio (CBD), klasifikavimas (Sekretoriato prašymas) (dok. NC2728Ea)
                        Sąjunga siūlo šį klausimą perduoti Mokslo pakomitečiui ir paprašyti pateikti šią informaciją: i) ar gaminio sudėtyje yra pakankamai veikliųjų medžiagų, kad jis turėtų gydomąjį ar profilaktinį poveikį, ir ii) mažiausią veikliosios medžiagos CBD kiekį bet kuriame gaminyje, kad jis turėtų gydomąjį ar profilaktinį poveikį;

                        4)

                        Džiovintų žuvų, mirkytų vandenyje (rehidratuotų džiovintų žuvų), klasifikavimas (Norvegijos prašymas) (dok. NC2729Ea)
                        Sąjunga gaminį galėtų priskirti 3 skirsniui, tačiau reikia daugiau informacijos apie tai, ar gaminiui būdingas džiovintos, ar šviežios žuvies skonis ir tekstūra;

                        5)

                        Tam tikrų vandens garų generatorių, skirtų garinėms pirtims, klasifikavimas (Egipto prašymas) (dok. NC2730Ea)
                        Kaip siūlo PMO sekretoriatas, Sąjunga pagal pozicijos tekstą ir 84.02 pozicijos SS aiškinamąją pastabą gaminius priskirtų 84.02 pozicijai;

                        6)

                        Gaminio, vadinamo sojų dribsniais („Soy bean flakes“), klasifikavimas (Madagaskaro prašymas) (dok. NC2731Ea)
                        Sąjunga gaminį priskirtų 23.04 pozicijai, nes jis panašus į klasifikavimo nuomonėje 2304.00/1 nurodytą gaminį;

                        7)

                        Dviejų degiklių viryklės, kūrenamos etanoliu, klasifikavimas (Kenijos prašymas) (dok. NC2732Ea)
                        Sąjunga gaminį priskirtų 7 321,12 subpozicijai, nes etanolio kuras kambario temperatūroje būna skysto pavidalo, todėl atitinka subpozicijos tekstą;

                        8)

                        Interaktyvaus skundų teikimo terminalo klasifikavimas (Egipto prašymas) (dok. NC2733Ea)
                        Sąjunga prašo pateikti papildomą informaciją, ar (ir kaip) gaminys galėtų veikti su USB įtaisu, ar jis veiktų tik naudojantis jutikliniu ekranu.

                  XI.   PAPILDOMAS SĄRAŠAS

                        1)

                        Gaminio, vadinamo mažaisiais kukurūzais („baby corn cobs“), klasifikavimas (ES prašymas) (dok. NC2736Ea)
                        Sąjunga paprašė pateikti klasifikavimo nuomonę;

                        2)

                        Dviejų galių dyzelinio generatoriaus klasifikavimas (Ganos prašymas) (dok. NC2737Ea)
                        Sąjunga gaminį priskirtų 8 502,13 subpozicijai;

                        3)

                        TFT LCD modulio klasifikavimas (Pietų Korėjos prašymas) (dok. NC2740Ea)
                        Vadovaudamasi Komisijos reglamentu (EB) Nr. 957/2006 bei Komisijos įgyvendinimo reglamentais (ES) Nr. 1201/2011 ir Nr. 1202/2011 bei atsižvelgdama į XVI skyriaus 2 pastabos b punktą, Sąjunga gaminį priskirtų 8 529,90 subpozicijai;

                        4)

                        Klasifikavimo nuomonių 8528.69/1 ir 8528.69/2 išbraukimas (dok. NC2741Ea)
                        Sąjunga pritaria tų klasifikavimo nuomonių išbraukimui, kadangi gaminių nebėra rinkoje;

                        5)

                        Gaminio, vadinamo kokoso milteliais, iš kurių iš dalies pašalinti riebalai, klasifikavimas (Sąjungos prašymas) (dok. NC2746Ea)
                        Sąjunga paprašė pateikti klasifikavimo nuomonę.


title: Tarybos sprendimas (ES) 2020/1421 2020 m. spalio 1 d. dėl pozicijos, kurios turi būti laikomasi Europos Sąjungos vardu dėl Europos sutarties dėl pavojingų krovinių tarptautinio vežimo keliais (ADR) priedų ir prie Europos sutarties dėl tarptautinio pavojingų krovinių vežimo vidaus vandenų keliais (ADN) pridėtų taisyklių pakeitimų

text:
9.10.2020

                  LT

                  Europos Sąjungos oficialusis leidinys

                  L 329/1

         TARYBOS SPRENDIMAS (ES) 2020/1421
         2020 m. spalio 1 d.
         dėl pozicijos, kurios turi būti laikomasi Europos Sąjungos vardu dėl Europos sutarties dėl pavojingų krovinių tarptautinio vežimo keliais (ADR) priedų ir prie Europos sutarties dėl tarptautinio pavojingų krovinių vežimo vidaus vandenų keliais (ADN) pridėtų taisyklių pakeitimų
         EUROPOS SĄJUNGOS TARYBA,
         atsižvelgdama į Sutartį dėl Europos Sąjungos veikimo, ypač į jos 91 straipsnį kartu su 218 straipsnio 9 dalimi,
         atsižvelgdama į Europos Komisijos pasiūlymą,
         kadangi:

                     (1)

                     1968 m. sausio 29 d. įsigaliojo Europos sutartis dėl pavojingų krovinių tarptautinio vežimo keliais (ADR). 2008 m. vasario 28 d. įsigaliojo Europos sutartis dėl tarptautinio pavojingų krovinių vežimo vidaus vandenų keliais (ADN);

                     (2)

                     Sąjunga nėra nei ADR, nei ADN susitariančioji šalis;

                     (3)

                     visos valstybės narės yra ADR susitariančiosiomis šalimis ir ją taiko, o ADN susitariančiosiomis šalimis yra ir ją taiko 13 valstybių narių;

                     (4)

                     pagal ADR 14 straipsnį bet kuri susitariančioji šalis gali siūlyti vieną ar daugiau tos sutarties priedų pakeitimų. Pavojingųjų krovinių vežimo darbo grupė (WP.15) gali priimti ADR priedų pakeitimus. Pagal ADN 20 straipsnį Saugos komitetas ir Administracinis komitetas gali priimti prie ADN pridėtų taisyklių pakeitimus;

                     (5)

                     apie pavojingų krovinių vežimo keliais ir vidaus vandenų keliais pakeitimus, kuriuos per dvejų metų laikotarpį 2018–2020 m. priėmė WP.15 ir ADN administracinis komitetas, 2020 m. liepos 1 d. pranešta ADR ir ADN susitariančiosioms šalims;

                     (6)

                     tikslinga nustatyti poziciją, kurios Sąjungos vardu turi būti laikomasi dėl tų ADR ir ADN pakeitimų, nes tie aktai galės labai paveikti Sąjungos teisės, t. y. Europos Parlamento ir Tarybos direktyvos 2008/68/EB (1), turinį. Toje direktyvoje nustatomi pavojingųjų krovinių vežimo keliais, geležinkeliais ir vidaus vandenų keliais valstybėse narėse ar iš vienų valstybių narių į kitas reikalavimai, darant nuorodas į ADR ir ADN. Direktyvos 2008/68/EB 4 straipsnyje nustatyta, kad pavojingų krovinių vežimas tarp valstybių narių ir trečiųjų šalių leidžiamas laikantis ADR, Konvencijos dėl tarptautinio vežimo geležinkeliais (COTIF) C priedėlyje pateiktų Taisyklių dėl tarptautinio pavojingų krovinių vežimo geležinkeliais (RID) ir ADN reikalavimų, jei tos direktyvos prieduose nenurodyta kitaip. Be to, pagal Direktyvos 2008/68/EB 8 straipsnį Komisijai suteikti įgaliojimai tos direktyvos I priedo I.1 skirsnį ir III priedo III.1 skirsnį suderinti su mokslo ir technikos pažanga, visų pirma siekiant atsižvelgti į ADR, RID ir ADN pakeitimus;

                     (7)

                     priimti pakeitimai susiję su techniniais standartais arba vienodomis techninėmis normomis ir jais siekiama užtikrinti saugų ir efektyvų pavojingų krovinių vežimą, kartu atsižvelgiant į sektoriaus mokslo ir technikos pažangą ir į kuriamas naujas medžiagas ir produktus, kurie vežami kelia pavojų. Pavojingų krovinių vežimo keliais ir vidaus vandenų keliais plėtra tiek Sąjungoje, tiek tarp Sąjungos ir kaimyninių šalių yra vienas iš pagrindinių bendrosios transporto politikos elementų ir užtikrina visų pramonės šakų, kuriose gaminamos prekės, pagal ADR ir ADN priskiriamos prie pavojingų krovinių, arba kuriose iš jų gaunama naudos, tinkamą veikimą;

                     (8)

                     techninis sutarimas dėl ADR priedų ir prie ADN pridėtų taisyklių pakeitimų, kuriems taikomas šis sprendimas, buvo pasiektas atitinkamai WP.15 ir ADN administraciniame komitete;

                     (9)

                     priimti pakeitimai yra pagrįsti ir naudingi, todėl Sąjunga turėtų jiems pritarti;

                     (10)

                     Sąjungos poziciją, veikdamos bendrai Sąjungos interesų labui, turėtų pareikšti Sąjungos valstybės narės, kurios yra ADR ir ADN susitariančiosios šalys,

               PRIĖMĖ ŠĮ SPRENDIMĄ:

            1 straipsnis

               1.   Pozicija, kurios turi būti laikomasi Sąjungos vardu dėl Pavojingųjų krovinių vežimo darbo grupės (WP.15) priimtų ADR priedų pakeitimų ir ADN administracinio komiteto priimtų prie ADN pridėtų taisyklių pakeitimų, yra pritarti šiems pakeitimams:

                           a)

                           ADR A ir B priedų pakeitimų projektas (pamatinis dokumentas ECE/TRANS/WP.15/249; depozitaro pranešimas C.N.274.2020.TREATIES-XI.B.14);

                           b)

                           ADR A ir B priedų pakeitimų projektas – Papildymas (pamatinis dokumentas ECE/TRANS/WP.15/249/Add.1; depozitaro pranešimas C.N.274.2020.TREATIES-XI.B.14);

                           c)

                           ADR A ir B priedų pakeitimų projektas – Klaidų ištaisymas (pamatinis dokumentas ECE/TRANS/WP.15/249/Corr.1; depozitaro pranešimas C.N.274.2020.TREATIES-XI.B.14);

                           d)

                           prie ADN pridėtų taisyklių pakeitimų projektas (pamatinis dokumentas ECE/ADN/54; depozitaro pranešimas C.N.273.2020.TREATIES-XI.D.6);

                           e)

                           prie ADN pridėtų taisyklių pakeitimų projektas – Klaidų ištaisymas (pamatinis dokumentas ECE/TRANS/WP.15/AC.2/25; depozitaro pranešimas C.N.309.2020.TREATIES-XI.D.6), ir

                           f)

                           prie ADN pridėtų taisyklių pakeitimų projektas (pamatinis dokumentas ECE/ADN/54/Add.1; depozitaro pranešimas C.N.367.2020.TREATIES-XI.D.6).

               2.   Pagal 2 straipsnį dėl neesminių 1 dalyje nurodytų pakeitimų gali būti susitarta be papildomo Tarybos sprendimo.

            2 straipsnis
            1 straipsnyje nurodytą Sąjungos poziciją, veikdamos bendrai Sąjungos interesų labui, pareiškia Sąjungos valstybės narės, kurios yra atitinkamai ADR ir ADN susitariančiosios šalys.

            3 straipsnis
            Nuoroda į priimtus ADR priedų pakeitimus ir prie ADN pridėtų taisyklių pakeitimus skelbiama Europos Sąjungos oficialiajame leidinyje, nurodant tų pakeitimų įsigaliojimo datą.

            4 straipsnis
            Šis sprendimas įsigalioja jo priėmimo dieną.

            Priimta Briuselyje 2020 m. spalio 1 d.

                  Tarybos vardu

                  Pirmininkas

               M. ROTH

            (1)  2008 m. rugsėjo 24 d. Europos Parlamento ir Tarybos direktyva 2008/68/EB dėl pavojingų krovinių vežimo vidaus keliais (OL L 260, 2008 9 30, p. 13).


title: Tarybos sprendimas (BUSP) 2020/1466 2020 m. spalio 12 d. kuriuo iš dalies keičiamas Sprendimas (BUSP) 2018/1544 dėl ribojamųjų kovos su cheminio ginklo platinimu ir naudojimu priemonių

text:
13.10.2020

                  LT

                  Europos Sąjungos oficialusis leidinys

                  L 335/16

         TARYBOS SPRENDIMAS (BUSP) 2020/1466
         2020 m. spalio 12 d.
         kuriuo iš dalies keičiamas Sprendimas (BUSP) 2018/1544 dėl ribojamųjų kovos su cheminio ginklo platinimu ir naudojimu priemonių
         EUROPOS SĄJUNGOS TARYBA,
         atsižvelgdama į Europos Sąjungos sutartį, ypač į jos 29 straipsnį,
         atsižvelgdama į Sąjungos vyriausiojo įgaliotinio užsienio reikalams ir saugumo politikai pasiūlymą,
         kadangi:

                     (1)

                     2018 m. spalio 15 d. Taryba priėmė Sprendimą (BUSP) 2018/1544 (1) dėl ribojamųjų kovos su cheminio ginklo platinimu ir naudojimu priemonių;

                     (2)

                     Sprendimas (BUSP) 2018/1544 taikomas iki 2020 m. spalio 16 d. Remiantis to sprendimo peržiūros rezultatais, jame nustatytų ribojamųjų priemonių taikymas turėtų būti pratęstas iki 2021 m. spalio 16 d., o vienas to sprendimo priede išdėstyto fizinių ir juridinių asmenų, subjektų ir organizacijų, nurodytų 2 ir 3 straipsniuose, sąrašo įrašas turėtų būti atnaujintas;

                     (3)

                     todėl Sprendimas (BUSP) 2018/1544 turėtų būti atitinkamai iš dalies pakeistas,

               PRIĖMĖ ŠĮ SPRENDIMĄ:

            1 straipsnis
            Sprendimas (BUSP) 2018/1544 iš dalies keičiamas taip:

                        1.

                        8 straipsnis pakeičiamas taip:

                           „8 straipsnis

                           Šis sprendimas taikomas iki 2021 m. spalio 16 d. Šis sprendimas nuolat peržiūrimas. Jis atnaujinamas arba atitinkamai iš dalies keičiamas, jei Taryba mano, kad jo tikslai nepasiekti.“;

                        2.

                        priedas iš dalies keičiamas taip, kaip išdėstyta šio sprendimo priede.

            2 straipsnis
            Šis sprendimas įsigalioja kitą dieną po jo paskelbimo Europos Sąjungos oficialiajame leidinyje.

            Priimta Liuksemburge 2020 m. spalio 12 d.

                  Tarybos vardu

                  Pirmininkas

               J. BORRELL FONTELLES

            (1)  2018 m. spalio 15 d. Tarybos sprendimas (BUSP) 2018/1544 dėl ribojamųjų kovos su cheminio ginklo platinimu ir naudojimu priemonių (OL L 259, 2018 10 16, p. 25).

            PRIEDAS
            Sprendimo (BUSP) 2018/1544 priede išdėstyto fizinių ir juridinių asmenų, subjektų ir organizacijų, nurodytų 2 ir 3 straipsniuose, sąrašo 5 įrašas skirsnyje „A. Fiziniai asmenys“ pakeičiamas šiuo įrašu:

                           Vardas, pavardė

                           Identifikuojamoji informacija

                           Įtraukimo į sąrašą priežastys

                           Įtraukimo į sąrašą data

                           „5. Said SAID

                           Dar žinomas kaip: Saeed, Sa’id Sa’id,
                           Laipsnis: daktaras, SSRC „Instituto 3000“ (dar žinomo kaip „Institutas 6000“) narys
                           Lytis: vyras
                           Gimimo data: 1955 m. gruodžio 11 d.

                           Said Said yra „Instituto 3000“ (dar žinomo kaip „Institutas 6000“), Mokslinių studijų ir tyrimų centro (SSRC) padalinio, atsakingo už Sirijos cheminio ginklo kūrimą ir gamybą, svarbus asmuo.

                           2019 1 21“.


title: Tarybos sprendimas (ES) 2020/1496 2020 m. spalio 13 d. dėl Europos Sąjungos ir Norvegijos Karalystės susitarimo pasikeičiant laiškais pagal 1994 m. Bendrojo susitarimo dėl muitų tarifų ir prekybos (GATT) XXVIII straipsnį dėl visoms į ES skirtą CLXXV sąrašą įtrauktoms tarifinėms kvotoms taikomų nuolaidų pakeitimo, susijusio su Jungtinės Karalystės išstojimu iš Europos Sąjungos, pasirašymo Sąjungos vardu

text:
16.10.2020

                  LT

                  Europos Sąjungos oficialusis leidinys

                  L 343/22

         TARYBOS SPRENDIMAS (ES) 2020/1496
         2020 m. spalio 13 d.
         dėl Europos Sąjungos ir Norvegijos Karalystės susitarimo pasikeičiant laiškais pagal 1994 m. Bendrojo susitarimo dėl muitų tarifų ir prekybos (GATT) XXVIII straipsnį dėl visoms į ES skirtą CLXXV sąrašą įtrauktoms tarifinėms kvotoms taikomų nuolaidų pakeitimo, susijusio su Jungtinės Karalystės išstojimu iš Europos Sąjungos, pasirašymo Sąjungos vardu
         EUROPOS SĄJUNGOS TARYBA,
         atsižvelgdama į Sutartį dėl Europos Sąjungos veikimo, ypač į jos 207 straipsnio 4 dalies pirmą pastraipą kartu su 218 straipsnio 5 dalimi,
         atsižvelgdama į Europos Komisijos pasiūlymą,
         kadangi:

                     (1)

                     2018 m. birželio 15 d. Taryba įgaliojo Komisiją pradėti derybas pagal 1994 m. Bendrojo susitarimo dėl muitų tarifų ir prekybos (toliau – GATT) XXVIII straipsnį dėl tarifinių kvotų, įtrauktų į ES skirtą CLXXV sąrašą, paskirstymo, susijusio su Jungtinės Karalystės išstojimu iš Sąjungos;

                     (2)

                     užbaigus derybas su Norvegijos Karalystę, 2020 m. liepos 7 ir 8 d. parafuotas Europos Sąjungos ir Norvegijos Karalystės susitarimas pasikeičiant laiškais (toliau – Susitarimas) pagal 1994 m. Bendrojo susitarimo dėl muitų tarifų ir prekybos (GATT) XXVIII straipsnį dėl visoms į ES skirtą CLXXV sąrašą įtrauktoms tarifinėms kvotoms taikomų nuolaidų pakeitimo, susijusio su Jungtinės Karalystės išstojimu iš Europos Sąjungos;

                     (3)

                     Susitarimas turėtų būti pasirašytas,

               PRIĖMĖ ŠĮ SPRENDIMĄ:

            1 straipsnis
            Suteikiami įgaliojimai Sąjungos vardu pasirašyti Europos Sąjungos ir Norvegijos Karalystės susitarimą pasikeičiant laiškais, pagal 1994 m. Bendrojo susitarimo dėl muitų tarifų ir prekybos (GATT) XXVIII straipsnį dėl visoms į ES skirtą CLXXV sąrašą įtrauktoms tarifinėms kvotoms taikomų nuolaidų pakeitimo, susijusio su Jungtinės Karalystės išstojimu iš Europos Sąjungos, su sąlyga, kad minėtas Susitarimas bus sudarytas (1).

            2 straipsnis
            Tarybos pirmininkas įgaliojamas paskirti asmenį (-is), įgaliotą (-us) Sąjungos vardu pasirašyti Susitarimą.

            3 straipsnis
            Šis sprendimas įsigalioja jo priėmimo dieną.

            Priimta Liuksemburge 2020 m. spalio 13 d.

                  Tarybos vardu

                  Pirmininkas

               M. ROTH

            (1)  Susitarimo tekstas bus paskelbtas kartu su sprendimu dėl jo sudarymo.